Illum it-Tlieta, 17 ta' Settembru 2019, kelli x-xorti nattendi l-konferenza organizzata minn sħabna tad-Dipartiment tal-Malti tal-Junior College dwar "Il-Biża' fil-Letteratura Lokali." Kelli x-xorti nisma' l-interventi bil-kalma u kultant nieħu sehem fid-diskussjoni mingħajr il-ħsieb li rrid nagħmel taħdita jien ukoll. Iktar faċli tisma' lil ħaddieħor hekk. U kien hemm ħafna x'tisma'. Ħadt gost nisma' l-kelliema kollha għax ħarsu minn angoli differenti u offrew perspettivi ġodda, fosthom il-kollega tagħna Joseph Vella li tkellem dwar ir-rumanz Ħelsien ta' Ġużè Bonnici, rumanz li joffri ħafna lok ta' analiżi u diskussjoni.